En syrisk mand, der har anskaffet sig materiale til fremstilling af sprængstoffer, er anholdt på vej til Danmark.

En ung syrisk flygtning blev i weekenden anholdt, da han forsøgte at komme ind i Danmark ved den dansk/tyske grænse.

Ifølge delstatskriminalpolitiet i Baden-Württemberg medbragte manden materialer, som i sig selv var harmløse, men som kunne bruges til at konstruere våben eller spræng- og brandanordninger.

Det skriver den regionale tv-station SWR.

Ifølge SWR medbragte manden, der bor i en sydtysk flygtningelejr, 10.000 tændstikker og radioudstyr samt forskellige vejledninger til islamistiske terrorister i brugen af tænd- og sprængsatser.

Efter materialet blev konfiskeret, blev manden løsladt, men han er efterfølgende blevet anholdt i den tyske by Oberschwaben og senere varetægtsfængslet. Det oplyser statsadvokaturet i Stuttgart til SWR.

Kendt for yderliggående holdninger

Den 20-årige mand er ikke ukendt af det tyske politi. Allerede i 2015 blev man opmærksom på ham, da andre flygtninge fra flygtningecentret i Biberach, hvor han boede, berettede om mandens yderliggående holdninger.

Politiets efterforskere mente åbenbart, at der var risiko for, at syreren ville planlægge en alvorlig statsskadelig voldshandling. Af efterforskningsmæssige grunde vil statsadvokaturet torsdag ikke oplyse nærmere. Ifølge delstatskriminalpolitiet i Baden Württemberg var der dog ikke noget, der tydede på en konkret trussel.

Politiets Efterretningstjeneste vil ikke udtale sig om sagen.

- Det har vi ingen kommentarer til, siger en talsmand for Politiets Efterretningstjeneste.